《大尖山下最佳处》
清代·马思赞

林泉何处养疏慵，准拟移家占一峰。木未饱霜浓过夏，水初收潦净于冬。

山阴白昼疑天雨，潮响黄昏杂寺钟。一事病夫犹当意，茯苓根护万年松。

作者简介：浙江海宁人，字寒中，又字仲安，号衎斋，又号南楼。监生。先世姓朱，出继马氏，故朱彝尊称为宗人。家有道古楼，藏书多宋元善本，亦藏法书名画、金石秘玩。性豪迈，喜交游。诗、画、篆刻均工。有《道古楼藏书目》、《道古楼历代诗画录》、《衎斋印谱》、《寒中诗集》。